
	Grozījumi akta projektā

	Parlamenta grozījumi, kas sagatavoti divās slejās

Svītrotās teksta daļas iezīmē treknā slīprakstā kreisajā slejā. Aizstātās teksta daļas iezīmē treknā slīprakstā abās slejās. Jauno tekstu iezīmē treknā slīprakstā labajā slejā.

Pirms katra grozījuma ievietotā informācijas bloka pirmā un otrā rinda norāda uz attiecīgo teksta daļu izskatāmajā akta projektā. Ja grozījums attiecas uz spēkā esošu aktu, ko paredzēts grozīt ar akta projektu, informācijas blokā papildus iekļauj trešo un ceturto rindu, kurās attiecīgi norāda spēkā esošo aktu un atbilstīgo teksta vienību tajā. 

Parlamenta grozījumi, kas sagatavoti kā konsolidēts teksts.

Jaunās teksta daļas iezīmē treknā slīprakstā. Svītrotās teksta daļas iezīmē ar simbolu ▌ vai pārsvītro. Aizstātās teksta daļas iezīmē, ierakstot jauno tekstu treknā slīprakstā un izdzēšot vai pārsvītrojot aizstāto tekstu. 
Tas neattiecas uz tīri tehniska rakstura grozījumiem, kurus izdara attiecīgie dienesti, gatavojot galīgo tekstu. Tie netiek iezīmēti.

EIROPAS PARLAMENTA NORMATĪVĀS REZOLŪCIJAS PROJEKTS
par priekšlikumu Eiropas Parlamenta un Padomes regulai, ar ko izveido zilās tunzivs (Thunnus thynnus) nozvejas dokumentēšanas programmu un atceļ Regulu (ES) Nr. 640/2010
(COM(2020)0670 – C9-0336/2020 – 2020/0302(COD))
(Parastā likumdošanas procedūra: pirmais lasījums)
Eiropas Parlaments,
–	ņemot vērā Komisijas priekšlikumu Eiropas Parlamentam un Padomei (COM(2020)0670),
–	ņemot vērā Līguma par Eiropas Savienības darbību 294. panta 2. punktu un 43. panta 2. punktu, saskaņā ar kuriem Komisija tam ir iesniegusi priekšlikumu (C9-0336/2020),
–	ņemot vērā Līguma par Eiropas Savienības darbību 294. panta 3. punktu,
–	ņemot vērā Eiropas Ekonomikas un sociālo lietu komitejas 2021. gada 27. janvāra atzinumu[footnoteRef:1], [1:  Oficiālajā Vēstnesī vēl nav publicēts.] 

–	ņemot vērā Reglamenta 59. pantu,
–	ņemot vērā Zivsaimniecības komitejas ziņojumu (A9-0000/2021),
1.	pieņem nostāju pirmajā lasījumā, atbalstot Komisijas priekšlikumu;
2.	prasa Komisijai priekšlikumu Parlamentam iesniegt vēlreiz, ja tā savu priekšlikumu aizstāj, būtiski groza vai ir paredzējusi to būtiski grozīt;
3.	uzdod priekšsēdētājam Parlamenta nostāju nosūtīt Padomei un Komisijai, kā arī dalībvalstu parlamentiem.


[bookmark: _Toc70598234][bookmark: _Toc71627925]PASKAIDROJUMS
Vispārējā informācija par šo priekšlikumu

Eiropas Savienība kopš 1997. gada ir Starptautiskās konvencijas par Atlantijas tunzivju saglabāšanu (turpmāk “ICCAT konvencija”) līgumslēdzēja puse. 

ICCAT konvencija nodrošina reģionālas sadarbības sistēmu tunzivju un tunzivjveidīgo sugu saglabāšanai un pārvaldībai Atlantijas okeānā un tam blakus esošajās jūrās. Šim nolūkam ir izveidota Starptautiskā Atlantijas tunzivju saglabāšanas komisija (ICCAT). 

ICCAT ir tiesības pieņemt saistošus ieteikumus par tās pārziņā esošo zvejniecību saglabāšanu un pārvaldību. Minētie akti ir adresēti galvenokārt ICCAT līgumslēdzējām pusēm, piemēram, Savienībai, taču tajos ir ietverti arī privātu operatoru (piemēram, kuģu kapteiņu) pienākumi. 

Priekšlikuma saturs

Šajā priekšlikumā [COM(2020)0670] ir paredzēti noteikumi par Savienības zilo tunzivju nozvejas dokumentēšanas programmu, lai īstenotu saglabāšanas un pārvaldības pasākumus, ko ICCAT pieņēmusi saskaņā ar zilās tunzivs nozvejas dokumentēšanas shēmu. Šīs shēmas mērķis ir identificēt visu zilo tunzivju izcelsmi. 

[bookmark: _GoBack]Faktiski Savienības nozvejas dokumentēšanas programma saskaņā ar Regulu (ES) Nr. 640/2010 jau ir ieviesta. Pašlaik izskatāmajā priekšlikumā, ar ko paredzēts atcelt Regulu (ES) Nr. 640/2010, zilo tunzivju nozvejas un turpmāko tirdzniecības notikumu reģistrēšana un validēšanu tiek veikta, izmantojot elektronisku zilo tunzivju nozvejas dokumentu sistēmu (eBCD), kas darbojas kopš 2017. gada un ko dalībvalstis un operatori jau izmanto. Priekšlikumā paredzēts, ka elektronisko sistēmu var izņēmuma gadījumā aizstāt ar papīra dokumentiem (zilās tunzivs nozvejas dokuments, (BCD)), kas ir līdzvērtīgi elektroniskās sistēmas prasībām.

Turklāt, priekšlikumā ir iekļauti vispārīgi noteikumi par zilās tunzivs nozvejas sertifikāta un reeksporta sertifikāta izmantošanu un noteikumi par zilās tunzivs nozvejas un sekojošo tirdzniecības notikumu reģistrēšanu un validēšanu. Īpaši noteikumi ir paredzēti attiecībā uz iezīmētām zivīm. Priekšlikumā ir ietverti arī noteikumi par verificēšanu pirms validēšanas, eBCD lietotāju datu nosūtīšanu un ikgadējo ziņošanu ICCAT. Visbeidzot, tajā ierosināts plaši izmantot deleģētos aktus, lai turpmāk grozītu pamataktu (14. pants).


Referenta atzinums

Referents atzinīgi vērtē to, ka Komisija ir stingri transponējusi ICCAT ieteikumus, tādējādi nodrošinot vienlīdzīgus konkurences apstākļus visiem operatoriem. Vienādu nosacījumu nodrošināšana visiem, vienlaikus ar ES rīcību reģionālajās zvejniecības pārvaldības organizācijās (RZPO) un citos starptautiskos forumos veicinot to, ka ES augstos ilgtspējas standartus ievēro ārvalstu flotes, ir izšķiroši svarīga mūsu operatoriem un okeānu starptautiskās pārvaldības uzlabošanai. 
Referents uzskata, ka attiecībā uz operatoriem, sabiedrību un mūsu partnervalstīm ir svarīgi, lai Komisija ierosinātu ātri transponēt RZPO ieteikumus un tādējādi izvairītos no kavēšanās dažu noteikumu īstenošanā. Nav loģiski 2021. gadā pieņemt ICCAT ieteikumus, kuri izstrādāti 2018. gadā un kuros ir noteikti termiņi 2020. gadam. 

Ņemot vērā iepriekšminēto un to, ka šis dokuments ietver ļoti tehnisku transponēšanu bez būtiska politiska satura, referents ir nolēmis neiesniegt nekādus grozījumus Komisijas priekšlikumam.

